A Bizottság 876/2003/EK rendelete

(2003. május 21.)

Dánia által a Skagerrak és az Északi-tenger vizein folytatott idényjellegű halászatra vonatkozóan a mélytengeri fajok fogása és kirakodása tekintetében a 2347/2002/EK tanácsi rendelet alapján egyedi intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a mélytengeri állományok halászatára vonatkozó különleges hozzáférési követelmények és a kapcsolódó feltételek megállapításáról szóló, 2002. december 16-i 2347/2002/EK tanácsi rendeletre [1] és különösen annak 3. cikke (3) bekezdésére,

mivel:

(1) A 2347/2002/EK rendelet megtiltja, hogy a mélytengeri fajokból hajóutanként 100 kg-nál nagyobb összmennyiséget a fedélzeten tartsanak, átrakodjanak vagy kirakodjanak, ha az adott hajó nem rendelkezik mélytengeri halászati engedéllyel.

(2) A 2347/2002/EK rendelet azonban előírja, hogy a tagállamok kérelmére a Bizottság egyedi intézkedéseket állapíthat meg az idényjellegű vagy a hagyományos halászat figyelembevétele érdekében.

(3) Dánia egyedi intézkedések megállapítását kérte a mélytengeri fajok a Skagerrak és a IVa. ICES-körzet norvég vizein folytatott idényjellegű halászatának figyelembevétele céljából.

(4) Dánia részletes fogási adatokat bocsátott rendelkezésre az érintett halászatra vonatkozóan, amelyek igazolják az ilyen intézkedések nyilvánvaló szükségességét annak érdekében, hogy elkerüljék egyes mélytengeri fajok, például a vörös lepényhal, 300 kg-ig terjedő, a más fajokat célzó halászat folyamán történő rendszeres, elkerülhetetlen járulékos fogásának visszaengedését az év néhány hónapjában.

(5) Ezért helyénvaló lehetővé tenni a halászati engedéllyel nem rendelkező dán halászhajók számára, hogy a fedélzeten tartsanak, átrakodjanak vagy kirakodjanak meghatározott mennyiségű mélytengeri fajokat abból a célból, hogy csökkentsék a visszaengedett halállomány mennyiségét és a szennyezést az érintett halászterületen.

(6) Az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,

ELFOGADTA EZT A RENDELETET:

1. cikk

Hatály

Ezt a rendeletet azokra a Dánia lobogója alatt hajózó és a Közösségben lajstromozott halászhajókra kell alkalmazni, amelyek a következő tevékenységeket folytatják:

a) halásznak a IVa. ICES-körzet norvég vizein a május 1-jétől október 31-ig tartó időszakban, és a május 1-jétől november 10-ig tartó időszakban közvetlenül a kikötőbe térnek vissza a május 1-jétől október 31-ig tartó időszakban a IVa. ICES-körzet norvég vizein folytatott halászatot követően;

b) halásznak a Skagerrak vizein az április 1-jétől május 31-ig tartó időszakban, és az április 1-jétől június 5-ig tartó időszakban közvetlenül a kikötőbe térnek vissza az április 1-jétől május 31-ig tartó időszakban a Skagerrak területén folytatott halászatot követően.

2. cikk

Egyedi intézkedések

A 2347/2002/EK rendelet 3. cikkének (1) bekezdésétől eltérve:

1. az 1. cikk a) pontjában meghatározott tevékenységet folytató, mélytengeri halászati engedéllyel nem rendelkező hajók a fedélzeten tarthatják, átrakodhatják vagy kirakodhatják:

a) a kék menyhal (Molva dypterigia) 300 kg-nál kisebb mennyiségét;

b) a kék menyhaltól (Molva dypterigia) eltérő, egyéb mélytengeri fajok 100 kg-nál kisebb összmennyiségét;

2. az 1. cikk b) pontjában meghatározott tevékenységet folytató, mélytengeri halászati engedéllyel nem rendelkező hajók a fedélzeten tarthatják, átrakodhatják vagy kirakodhatják:

a) a pisze gránátoshal (Coryphaenoides rupestris) 300 kg-nál kisebb mennyiségét;

b) a pisze gránátoshaltól (Coryphaenoides rupestris) eltérő, egyéb mélytengeri fajok 100 kg-nál kisebb összmennyiségét;

3. az 1. cikk a) pontjában és az 1. cikk b) pontjában meghatározott mindkét tevékenységet folytató, mélytengeri halászati engedéllyel nem rendelkező hajók a fedélzeten tarthatják, átrakodhatják vagy kirakodhatják:

a) a pisze gránátoshal (Coryphaenoides rupestris) 300 kg-nál kisebb mennyiségét;

b) a kék menyhal (Molva dypterigia) 300 kg-nál kisebb mennyiségét;

c) a pisze gránátoshaltól (Coryphaenoides rupestris) és a kék menyhaltól (Molva dypterigia) eltérő, egyéb mélytengeri fajok 100 kg-nál kisebb összmennyiségét.

3. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. május 21-én.

a Bizottság részéről

Franz Fischler

a Bizottság tagja

[1] HL L 351., 2002.12.28., 6. o.

--------------------------------------------------